钦定古今图书集成/明伦汇编/闺媛典/第200卷 > 凌氏女
## 钦定古今图书集成/明伦汇编/闺媛典/第200卷 > 凌氏女

按《吴江县志》：“凌氏女，同里人，许字徐应化。化夭，女泣
请父母临其丧，不许，抚膺曰：‘儿，徐妇也，禁儿行，将何
为’？不得已，强听一往，即易衰绖伏尸，哭极哀，水浆不
入口者数日。保姆趣之归，女曰：‘此吾家也，又安归’？”久
之，化父死，化母独与女居。岁大祲，斗米钱二百，女以
其力作养化母。化母失明，女屡舐之乃明。自童归徐，
以讫于老，饮食卧起，必依化柩，直指以闻。诏旌表。